Metriopelia

Metriopelia  er ei biologisk slekt av fuglar i duefamilien Columbidae. Ho omfattar fire artar som er heimhøyrande i Andesfjella i Sør-Amerika. Medlemmene i slekta blir ofte kalla småduer eller fjellduer.  

 Kjenneteikn   
Desse fuglane er små duer som har ein totallengd frå 16 til 23 cm. Den minste arten er støvbadedue (M. ceciliae), som berre blir 16-17 cm lang, medan den største er andesdue (M. melanoptera), som blir opptil 22-23 cm.  Som typisk for amerikanske småduer har dei ei kompakt kroppsform og manglar prangande farger. Fjørdrakta går hovudsakleg i grått og brune nyansar med svarte flekkar og fjørkantingar. Slekta har ikkje tydeleg kjønnsdimorfisme, slik ein ser hos dei nærskylde Claravis-duene.  Ein av artane, støvbadedue har lyse fjørkantar som gjev ein flekka utsjånad. Hos tre av artane er huda kring auga berr i oransje farge.

 Utbreiing   
Slekta finst frå Colombia i nord til Storøya i Eldlandet i sør, hovudsakleg langs Andesfjella, fjellkjeda som strekkjer seg langs heile vestkanten av Sør-Amerika. I sør lever dei òg i mindre grad på den patagonske steppa. Støvbadedua og gullflekkdua lever i Peru, Bolivia og Chile. Tucumandua finst på høglandslettene i nordvestlege Argentina, medan andesdua held til i puna-regionen i Sør-Amerika, inkludert Peru, Bolivia, Chile, Ecuador og vestlege Argentina.  

Desse artane lever hovudsakleg i høglandet. Støvbadedua og andesdua lever i tørre høgsletter og fjelldalar i Andes, der andesdua særleg finst langs skogkledde fjellsider. Gullflekkdua er den arten som lever i dei høgaste områda og er observert over 4 500 moh., men òg ned til 300 moh.  

 Levevis 
Fuglane lever i tørre og kalde miljø, ofte i høgder over tregrensa, der dei er dei einaste dueartane som toler dei barske tilhøva. Dei er bakkelevande og har god kamuflasje. Dei lever i flokkar som søkjer frø på bakken i opne landskap. Reira blir plasserte i bratte skrentar eller juv. Støvbadedua og tucumandua hekkar i holer, anten i treholer, fjellsprekkar eller jordholer. Støvbadedua hekkar òg innanfor busetnader, der ho kan plassere reiret i murhol og sprekkar i veggar. Andesdua hekkar på Tierra del Fuego.

Galleri

 Taksonomi og artsoversyn 
Slekt Metriopelia  i rekkjefølgje etter IOC World Bird List V14.1, 2024, med norske namn etter Norske navn på verdens fugler: 

 Støvbadedue, Metriopelia ceciliae, Bare-faced Ground Dove, (Lesson, RP, 1845), (LC)
16–17 cm, 2000-4500 moh., lågare i vestlege Peru, puna og tørre økosonar. Peru, Bolivia og marginalt inni Argentina
 Tucumandue, Metriopelia morenoi, Moreno's Ground Dove, (Sharpe, 1902), (LC)
17 cm, 1800 til 3200 moh. Nordvest-Argentina
 Andesdue, Metriopelia melanoptera, Black-winged Ground Dove, (Molina, 1782), (LC)
21–23 cm, 600–4400 moh., Ecuador og tilgrensande Colombia, puna i Peru, Bolivia og Chile, sørover i Argentina og Chile til Eldlandet
 Gullflekkdue, Metriopelia aymara, Golden-spotted Ground Dove, (Prévost, 1840), (LC)
17–19 cm, avvikande utsjånad i slekta, manglar berr augeflekk. 300-5000 moh. typisk over 4500 moh. i Andes, lever i Peru, Bolivia, Chile, Argentina

 Kjelder 

Første versjon av denne artikkelen var baset på «Metriopelia» frå , den 12. februar 2025
Første versjon av denne artikkelen var baset på «Metriopelia» frå , den 12. februar 2025

Referansar

Bakgrunnsstoff 

Kategori:Duefamilien 
Kategori:Fuglar i den neotropiske regionen
Kategori:Fugleslekter